ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት "እዚ ኩናት ደው ክብል ኢና ንደሊ፤ ህዝቢ ይመውት እዩ ዘሎ" ኣምባሳደር ፍስሃ 27 ሕዳር 2020 ምንጪ ስእሊ, DW/Dimtsi Weyane ኣብ መንጎ ፈደራል መንግስትን ሓይልታት ትግራይን ተወሊዑ ዘሎ ኵናት ሳልሳይ ሰሙኑ ኣሕሊፉ'ሎ። ኣብዚ እዋን እቲ ኵናት ናብ ከተማ መቐለ እናተጸገዐ ብምምጽኡ ሓያል ስግኣት ፈጢሩ'ሎ። ዝሓለፈ ሰሙን፡ ሰራዊት ኢትዮጵያ ንከተማ መቐለ ብታንክን ከቢድ ብረትን ክኸብብ ትልሚ ከምዘለዎ ምስገለጸን፡ ሰላማውያን ነበርቲ ንርእሶም ከድሕኑ እንተዘየሎ ግን “ምሕረት ኣይክህልዉን” ድሕሪ ምባሉ፡ ሕቡራት ሃገራትን ካልኦት ተሓለቕቲ መሰላትን “ድሕነት ሰላማውያን ሰባት ክሕሎ” ጻውዒት ገይሮም እዮም። ብሰንኪ'ዚ ተወሊዑ ዘሎ ኵናት ልዕሊ 40 ሽሕ ሰባት ናብ ሱዳን ከምዝተሰዱን ብኽልቲኡ ሸነኽ ኣማኢት ወተሃደራት ከምዝሞቱን ጸብጻባት የመልክቱ። ንመንግስታት ፌደራልን ክልል ትግራይን ናብ ሰላማዊ ልዝብ ከቕርቡ፡ ብኣቦ መንበር ሕብረት ኣፍሪቃ ፕረዚደንት ደቡብ ኣፍሪቃ ሲሪል ራማፎዛ ዝተሓጸዩ ሰለስተ ልኡኻት ወከልቲ ሕብረት ኣፍሪቃ'ውን ናብ ከተማ ኣዲስ ኣበባ ኣትዮም ኣለው። እቲ ብሕብረት ኣፍሪቃ ዝፍተን ዘሎ ዝርርብን ብዛዕባ እቲ ኩነታት ዘሎ ጭቡጥ ኩነታትን ኣመልኪቱ፡ ጋዜጠኛ ቢቢሲ መደብ ፎከስ ኣፍሪቃ፡ ቦላ ሞሹሩ፡ ንኣማኻሪ ህወሓት ኣምባሳደር ፍሰሃ ኣስገዶም ኣዛሪባቶ ኣላ። ብዘዕባ እቲ ዘሎ ኩነታት ብኸምዚ ይጅምር፤ 'ቤትምኽሪ ፌደሬሽን ንመረጻ ትግራይ ዝዕንቅፍ ውሳነ እንተሕሊፉ ኲናት ከምዝኣወጀ እዩ' - ክልል ትግራይ ቀዳማይ ሚኒስተር ኢትዮጵያ ኣብ ቅልውላው ትግራይ "ዲፕሎማስያዊ ምትእትታው" ነጺጉ ኣምባሳደር ፍሰሃ ኣስገዶም፡- መጀመርታ ጠጠው ከብል ዘለዎ መንግስቲ ኢትዮጵያ እዩ። ሰላማውያን ሰባት ክድብድብ ኣይግባእን። ንላዘብ። ህዝቢ ከኣ ሓሳቡ ይግለጽ። ዘይሻራዊ ዝኾኑ መንጎኛታት ናብ ትግራይ ይምጽኡ፤ እቲ ህዝቢ ዋላኳ ህወሓት ከመሓድረና እንተመረጽናዮ ሐዚ ግን ኣብዪ የጥቀዐና ስለዘሎ ይውረድ እንተኢሎም ሓደ ሰላማዊ መፍትሒ እዩ። ከረጋግጸልኪ እቲ ኩናት ኣብ ትግራይ ምስ ዘለዉ ውሑዳት ሰባት ኣይኮነን፤ ህዝቢ ትግራይ ንኣብዪ ከም ናይ መንግስቱ ስርዓት እዩ ዝርእዮ። ስለዚ ተጋሩ ንህወሓት ክቕበልዎ ወይ ክነጽግዎ ሰላማዊ ዝኾነ ናይ ድርድር ዕድል ክወሃቦም ኣለዎ፤ ሽዑ ንሰምዖም። ኣብ ዝሓለፈ መስከረም መሪጽናካ ኢና ግን ሐዚ ግን ኣይንደልየካን ኢድካ ንመንግስቲ ፌደራል ሃብ እንተይሉ፡ ሽዑ ማሕበረሰብ ዓለም ይሰምዕ። ቢቢሲ፡ ብዙሕ ሰብ እቲ ኲናት ጠጠው ክብል ይደሊ እዩ፡ ኩናት ደው ኣቢልኩም ምስ መንግስቲ ኢትዮጵያ ንምዝርራብ ፍቓደኛታት ዲኹም ?
